P6_TA(2005)0243

Aserbaidžaan

Euroopa Parlamendi resolutsioon Aserbaidžaani kohta

Euroopa Parlament,

- võttes arvesse oma eelmisi resolutsioone Aserbaidžaani ja Lõuna-Kaukaasia kohta, eriti oma 26. veebruari 2004. aasta soovitust nõukogule ELi Lõuna-Kaukaasia poliitika kohta [1];

- võttes arvesse 20. novembri 2003. aasta resolutsiooni "Suurem Euroopa – naabrus: uus raamistik suheteks meie ida- ja lõunapoolsete naabritega" [2];

- võttes arvesse Aserbaidžaaniga sõlmitud partnerlus- ja koostöölepingut, mis jõustus 1. juulil 1999 ning milles rõhutatakse demokraatia, rahvusvahelise õiguse põhimõtete ning inimõiguste austamise tähtsust;

- võttes arvesse komisjoni 2. märtsi 2005. aasta aruannet Aserbaidžaani kohta;

- võttes arvesse ELi üldasjade ja välissuhete nõukogu 25. ja 26. aprilli 2005. aasta järeldusi ning ELi eesistujariigi 24. mai 2005. aasta avaldust Bakuus toimunud sündmuste kohta;

- võttes arvesse Veneetsia Komisjoni ja OSCE/ODIHRi 1. juuni 2005. aasta ühissoovitusi Aserbaidžaani valmisseadustiku ja valimiskorralduse kohta ning OSCE 4. veebruari 2005. aasta raportit kohtuprotsesside seire kohta Aserbaidžaanis;

- võttes arvesse 18.– 19. aprillil 2005. aastal Bakuus toimunud ELi-Aserbaidžaani parlamentaarse koostöökomisjoni 6. kohtumise soovitusi;

- võttes arvesse Aserbaidžaani kaasamist Euroopa naabruspoliitikasse ning otsust rakendada tegevuskavad kolme Lõuna-Kaukaasia riigi jaoks;

- võttes arvesse Aserbaidžaani Euroopa Nõukogu liikmestaatust, Euroopa inimõiguste konventsiooni ning Euroopa Nõukogu Parlamentaarse Assamblee mitmeid resolutsioone olukorra kohta Aserbaidžaanis;

- võttes arvesse kodaniku- ja poliitiliste õiguste rahvusvahelist pakti ning eelkõige selle artikleid 19 ja 21, milles tagatakse sõnavabadus ja rahumeelse kogunemise vabadus;

- võttes arvesse ELi eesistujariigi 19. mai 2005. aasta avaldust, milles tervitatakse president Ilham Alijevi dekreeti Aserbaidžaani valimiskorralduse parandamise kohta;

- võttes arvesse kodukorra artikli 115 lõiget 5,

A. arvestades, et Bakuu linnapea keelas opositsioonierakondadel 21. mail 2005 Bakuus rahvakogunemist korraldada, mis on vastuolus presidendi 12. mai 2005. aasta dekreediga, milles kästi kohalikel ametiasutustel poliitilisi kogunemisi lubada ja neile sobivad toimumispaigad leida;

B. arvestades, et opositsiooni katse 21. mail 2005. aastal Bakuus rahvakogunemist korraldada lõppes kogunemisel osalenud ajakirjanike ja eraisikute vastu suunatud vägivalla ja politsei jõhkrutsemisega ning paljud kogunemisel osalenud võeti mitmeks päevaks vahi alla;

C. arvestades, et 31. mail 2005. aastal vahistasid Aserbaidžaani ametivõimud lendlehtede levitamise eest kümneid noori aktiviste;

D. arvestades, et 4. juunil 2005, pärast kokkuleppe saavutamist ametiasutustega, toimus Bakuus uus, vahejuhtumiteta opositsiooni meeleavaldus;

E. arvestades, et ELi esindajad on väljendanud muret meeleavaldajate ja opositsioonijuhtide vahistamise pärast, kui need kasutasid oma kogunemisvabadust, mis on hädavajalik vabadus igas demokraatlikus ühiskonnas, kuna see võimaldab väljendada poliitilisi vaateid;

F. arvestades, et see pole esimene kord, kui ametivõimud on opositsiooni allasurumiseks ülemäära jõudu kasutanud; oktoobris 2003, laialdaselt kritiseeritud presidendivalimistega seotud rahutuste järel, võeti seitse opositsiooni esindajat vahi alla ja neile määrati 5-aastane vanglakaristus, kuid hiljem anti neile armu;

G. arvestades, et OSCE järeldustes 2004. aasta detsembri kohalike valimiste kohta tõdeti, et valimised "ei vastanud kaugeltki kõigile demokraatlike valimiste rahvusvahelistele standarditele", ehkki valimised hinnati üldiselt aktsepteeritavaks ning täheldati ka mõningaid tehnilist laadi edusamme, võrreldes 2003. aasta presidendivalimistega;

H. arvestades, et 2005. aasta novembris toimuvaid parlamendivalimisi silmas pidades väljastas president Ilham Alijev 12. mail 2005 määruse "Valimiskorralduse parandamise kohta Aserbaidžaani Vabariigis";

I. arvestades, et kohtuprotsesside seiret Aserbaidžaanis käsitleva OSCE raporti järeldused näitavad, et teatud olulistes küsimustes ei vasta kohtuprotsessid Aserbaidžaanis kehtivatele juriidilistele nõuetele ega Aserbaidžaani rahvusvahelistele kohustustele inimõiguste ja õigusriigi põhimõtete järgmise osas;

J. arvestades, et ajakirjanikud on kogenud ajakirjandusvabaduse ulatuse pidevat ja häirivat vähenemist riigis;

K. võttes arvesse üldist rasket sotsiaalset ja poliitilist olukorda, mis on seotud lahendamata Mägi-Karabahhi konfliktiga, mis on toonud riigile kaasa suuri probleeme pagulaste ja ümberasustatutega seoses,

1. avaldab kahetsust Bakuu linnapea otsuse üle keelata opositsioonil 21. mail 2005 rahvakogunemist korraldada ning mõistab kindlalt hukka politsei ülemäärase jõukasutamise opositsiooni liikmete ja noorteliikumise aktivistide vastu, kes kasutasid oma õigust sõnavabadusele ja rahumeelsele kogunemisele;

2. märgib, et opositsiooniaktivistide vahistamine ja kinnipidamine oli poliitiline otsus, väljendab heameelt kõigi vahistatute vabastamise üle ning nõuab nende sündmuste, samuti politsei vastutuse põhjalikku uurimist;

3. mõistab kindlalt hukka ajakirjanik Elmar Huseinovi tapmise käesoleva aasta märtsis ning kinnitab oma toetust pluralismile, demokraatiale ja õigusriigi põhimõtetele; kutsub ametiasutusi üles tegema kõik endast oleneva, et süüdlased vastutusele võtta; nõuab tungivalt, et valitsus kaotaks ajakirjandusele seatud piirangud, lõpetaks valitsust kritiseerida söandavate ajakirjanike tagakiusamise, ähvardamise ja kinnipidamise ning kaitseks oma kohustusi täitvate ajakirjanike isiklikku julgeolekut ja ametialast sõltumatust;

4. nõuab tungivalt, et Aserbaidžaan kindlustaks kohtunike sõltumatuse ning tagaks vahi all olevatele isikutele sünnipärased ja võõrandamatud põhiõigused; kutsub ametiasutusi üles astuma samme kohtuprotsessides täheldatud puuduste kõrvaldamiseks ning nõuab tungivalt, et valitsus järgiks sellega seoses Euroopa Nõukogu soovitusi poliitvangide kohtlemiseks, kui on esitatud laiaulatuslikke ja usaldusväärseid väiteid piinamise ja väärkohtlemise kohta;

5. väljendab heameelt, et Aserbaidžaani ametivõimud otsustasid anda armu 114 inimesele, kes vangistati seoses 2003. aasta presidendivalimistele järgnenud rahutustega, teiste seas neile, kes olid Euroopa Nõukogu hinnangul poliitvangud, samuti seitsmele opositsioonijuhile, kes mõisteti süüdi massimeeleavalduses osalemise eest; on seisukohal, et see võib olla positiivne samm Aserbaidžaanis poliitilise pluralismi rajamise suunas, ning nõuab ülejäänud poliitvangide vabastamist;

6. väljendab heameelt presidendi dekreedi üle, milles tehakse täitevvõimule ülesandeks tagada kogunemisvabadus, täpsete valijanimekirjade koostamine, kõigi kandidaatide võrdne ligipääs massimeediale ning inimeste poliitiliste veendumuste eest tagakiusamise lõpetamine; kutsub ametiasutusi üles tagama selle dekreedi täielik rakendamine ja täiendavate reformide elluviimine kõigil tasanditel kooskõlas rahvusvaheliste standarditega;

7. kutsub valitsust üles tagama, et eelseisvad parlamendivalimised 2005. aasta novembris oleksid vabad ja õiglased ning et opositsiooniaktivistid ega kandidaadid ei peaks kannatama represseerimist mis tahes kujul või vormis;

8. nõuab uusi jõupingutusi kõigilt osalistelt valitseva erakonna ja opositsioonierakondade ümarlauavestlustel, mille sihiks on tugevdada usku valimisprotsessi ning viia pettuse oht miinimumini;

9. nõuab, et valimiste ajal oleks riigis piisav hulk rahvusvahelisi vaatlejaid, sh Euroopa Parlamendi delegatsioon;

10. on seisukohal, et Aserbaidžaani käsitlev tegevuskava peaks olema keskendunud tõelise demokraatia arendamisele ning inimõiguste ja õigusriigi põhimõtete austamisele; nõuab tungivalt, et komisjon kooskõlastaks sellega seoses oma tegevust Euroopa Nõukoguga ning teeks kõik, et toetada ja arendada Aserbaidžaani nõrka kodanikuühiskonda;

11. toetab jätkuvat dialoogi Aserbaidžaani valitsuse ning OSCE/ODIHRi ja Euroopa Nõukogu Veneetsia Komisjoni vahel ning väljendab heameelt ODIHRi juunis toimunud vajaduste hindamismissiooni raporti üle;

12. teeb presidendile ülesandeks edastada käesolev resolutsioon nõukogule, komisjonile, liikmesriikide parlamentidele ja valitsustele, Aserbaidžaani Vabariigi presidendile, valitsusele ja parlamendile ning OSCE ja Euroopa Nõukogu Parlamentaarsetele Assambleedele.

[1] ELT C 98 E, 23.4.2004, lk 193.

[2] ELT C 87 E, 7.4.2004, lk 506.

--------------------------------------------------